Diari Oficial de la Generalitat Valenciana


Sumari del DOGV 5842, del 04-09-2008 (2008/9195)

Assumpte civil 000647/2004. Notificació de la sentència a Violette Louisse Chuvine.
-----------------------------------------------------------------------------------

### Dades del document

Número de DOGV
:   5842

Data del DOGV
:   04-09-2008

Secció del DOGV
:   IV. ADMINISTRACIÓ DE JUSTÍCIA

Número del document
:   2008/9195


Data del document
:   30-06-2008

Organisme emissor
:   Jutjat de Primera Instància Número 3 de Sueca

Tipus de document
:   Edicte

Descriptors 

:   * sistema judicial

Assumpte civil 000647/2004. Notificació de la sentència a Violette Louisse Chuvine. [2008/9195]  
Part demandant: José Vidal Bernabeu  
Part demandada: Violette Louisse Chuvine, Andrés Pallardo Casanova i Emilia Escolano Gil  
En el judici a què es fa referència s'ha dictat la resolució el text de la qual, literalment, diu així:  
«Sentència número 31/2008  
Sueca, 10 de gener de 2008.  
Ana Faus Jiménez, jutgessa titular del Jutjat de Primera Instància número 3 de Sueca, ha vist les presents actuacions de judici ordinari, registrades amb el número 647/2004, seguides entre les parts; d'una, com a demandant José Vidal Bernabeu, representat per la procuradora Elisa Bru Fenollar, i d'una altra, com a demandats, Andrés Pallardo Casanova, Emilia Escolano Gil i Violette Louisse Chuvine, sobre adquisició per usucapió de finca.  
Antecedents de fet  
1. La procuradora Elisa Bru Fenollar, en la representació indicada, mitjançant un escrit que per torn de repartiment va correspondre a este Jutjat, va presentar una demanda de judici ordinari, en la qual demanava que es dictara sentència en la qual es declarara que José Vidal Bernabeu havia adquirit mitjançant prescripció adquisitiva a favor seu la finca descrita en la demanda, que en conseqüència José Vidal és titular del ple domini de la finca descrita i que s'ordene la rectificació al Registre de la Propietat que consistix en la cancel·lació de la inscripció contradictòria que hi ha a favor d'Andrés Pallardo Casanova i la seua esposa Emilia Escolano Gil, i la inscripció a favor de José Vidal Bernabeu, i condemnar els demandats a sotmetre's a estes declaracions, a efectuar tots els actes necessaris per a la cancel·lació de les inscripcions contradictòries que hi ha a favor d'Andrés Pallardo Casanova i la seua esposa i la inscripció registral de la finca objecte de la demanda a favor de José Vidal Bernabeu.  
2. L'audiència prèvia es va fer el dia 19 desembre de 2007 sense la presència de Violette Louise Chuvine, que va ser correctament citada a termini i declarada la seua rebel·lia en data 16 de juliol de 2007. A l'acte de l'audiència prèvia únicament es va admetre la prova documental, per la qual cosa les actuacions van quedar vists per a sentència.  
Fonaments jurídics  
1. L'article 1930 del Codi Civil establix que mitjançant la prescripció s'adquirixen, de la manera i amb les condicions determinades en la llei, el domini i altres drets reals.  
L'institut de la prescripció, quant a necessitat social que es fonamenta en raons d'orde públic, a fi de donar fixesa i estabilitat a les relacions jurídiques susceptibles de dubtes i contradiccions, reduint-ne la inseguretat a un període de temps determinat perquè no queden indefinidament en la incertesa el domini o el patrimoni i els drets de les persones interessades en estos, es troba sotmés a lògiques limitacions i com assenyala l'article 1930 del Codi Civil perquè tinga els seus efectes propis cal el compliment d'un requisit sense el qual seria completament ineficaç, i que és el de la concurrència de les condicions determinades per a això per la llei; el primer d'estos requisits és el just títol, ço és la causa jurídica de l'adquisició del domini mitjançant la possessió i per això ha de ser de les que segons dret produïsquen la translació del domini, i exigir que este siga vertader i vàlid.  
La prescripció del domini es regula en els articles 1940 i següents, i els requisits expressats en este article són la possessió de bona fe i amb títol just el temps determinat en la llei. L'article 1941 exigix una possessió en concepte de propietari, pública, pacífica i no interrompuda. Pel que fa al temps que ha de transcórrer i els requisits que s'han de complir, s'establixen en el Codi Civil dos tipus d'usucapió, l'ordinària que és aquella en la qual hi ha just títol, sent-ne el termini per als immobles de 10 anys si la possessió va ser entre presents o de 20 anys entre absents, mentre que en la usucapió extraordinària, que és aquella en la qual falta el just títol el termini és de 30 anys segons disposa l'article 1959 del Codi Civil.  
Pel que fa a esta usucapió extraordinària, la jurisprudència manté que esta sols requerix la possessió ininterrompuda de trenta anys, sense necessitat de títol ni bona fe, tot i que aquella possessió haja de ser a títol de propietari.  
2. En este cas la demandada Violette Louise Chuvine no va comparéixer dins del termini fixat per a contestar a la demanda, per la qual cosa en data 16 de juliol de 2007 es va dictar la provisió que la declarava en situació processal de rebel·lia, d'acord amb el que disposa l'article 496 de la Llei d'Enjudiciament Civil.  
Per això, en l'audiència prèvia sols van ser presents la part demandant i els altres dos demandats, i va ser admesa únicament la prova documental de la proposta per ambdues parts, per la qual cosa, d'acord amb el que disposa l'article 429 de la Llei d'Enjudiciament Civil es procedirà a dictar sentència sense necessitat de la celebració del judici.  
3. L'article 496 de la Llei d'Enjudiciament Civil establix que: "La declaració de rebel·lia no es considerarà com a assentiment ni com a admissió dels fets de la demanda, tret dels casos en què la Llei dispose expressament el contrari".  
Correspon per això al demandant l'acreditació dels fets adduïts en la demanda.  
En primer lloc, ha quedat acreditat, segons el que s'ha manifestat en la contestació a la demanda que Andrés Pallardo Casanova i Emilia Escolano Gil van vendre la finca objecte del procés a Violette Louise Chuvine en 1965 segons un document privat aportat amb esta contestació. Atés que no s'ha pogut contactar amb esta demandada, és impossible acreditar que esta va alinea el bé al demandant, per la qual cosa hem d'estudiar si concorren els requisits de la prescripció adquisitiva.  
Cosa que ha de provar, segons el que s'expressa en el fonament número u, que diu així:  
1r. Possessió en concepte de propietari: juntament amb la demanda el demandant aporta un certificat cadastral on figura com a propietari de la finca en litigi José Vidal Bernabeu. Certificats de l'Ajuntament de Cullera on consta que el subjecte passiu de tributs com l'IBI pel que fa a la litigiosa és el demandant i les declaracions testificals de José Alpont Tomás, secretari administrador de la comunitat de propietaris de l'edifici Santa Marta II de Cullera des de la seua constitució en règim de propietat horitzontal fins al 1985 i de Vicente Gomar Orengo, secretari administrador de la comunitat esmentada fins al 2003.  
2n. Possessió ininterrompuda durant 30 anys. Este extrem queda acreditat a través de les testificals esmentades que consten en l'expedient de domini 359/2000, on consta que el demandant va actuar com a propietari de l'apartament des de la constitució de la comunitat de propietaris corresponent. La data de les primeres juntes que es van celebrar és de 1974, en què el demandant ja consta com a propietari de l'apartament contradit. Per tant, ja que no s'ha acreditat interrupció de la possessió en concepte de propietari des d'eixa data i ja que han transcorregut més de trenta anys, procedix estimar la demanda.  
4. Pel que fa a la condemna en costes, ateses les circumstàncies d'este procés, no procedix imposar costes a cap de les parts.  
Dispositiva  
Estime la demanda presentada per la procuradora Elisa Bru Fenollar, i declare que:  
- José Vidal Bernabeu ha adquirit, mitjançant prescripció adquisitiva a favor seu, la finca descrita com a urbana: vint-i-sis. Habitatge de la novena planta alta, porta demarcada amb la lletra A, al pati número u; amb la corresponent distribució interior i servicis. Ocupa una superfície útil de setanta metres dotze decímetres quadrats, i confronta, entrant a l'habitatge: a la dreta i l'esquerra, amb zona descoberta destinada a jardí, i al darrere amb l'habitatge lletra E del pati número dos. Percentatge, un enter dues-centes huitanta-set mil·lèsimes per cent. El departament descrit és part integrant de l'edifici denominat "Bloc Santa Marta número dos", situat al terme de Cullera, partida de la Ràpita o Racó. Inscripció: consta inscrit al Registre de la Propietat de Cullera, tom 1.791, llibre 468 de Cullera, foli 31, finca número 28.266, inscripció primera.  
- José Vidal és titular del ple domini de la finca descrita.  
- Que es procedisca a la rectificació al Registre de la Propietat, que consistix en la cancel·lació de la inscripció contradictòria que hi ha a favor d'Andrés Pallardo Casanova i la seua esposa Emilia Escolano Gil, i que es practique la inscripció a favor de José Vidal Bernabeu.  
Així mateix, condemne els demandats a sotmetre's a les presents declaracions, a efectuar tots els actes necessaris per a la cancel·lació de les inscripcions contradictòries que hi ha a favor d'Andrés Pallardo Casanova i Emilia Escolano Gil.  
Contra la present sentència s'hi pot interposar un recurs d'apel·lació mitjançant la presentació per la part del recurrent d'un escrit de preparació de l'apel·lació en el termini de cinc dies, comptadors des de l'endemà de la notificació i amb el compliment de l'establit en l'article 278 de la nova Llei d'Enjudiciament Civil.  
Esta és la meua sentència, que pronuncie, mane i firme».  
Atés el desconeixement de l'actual domicili o residència de la part demandada, Violette Louisse Chuvine, mitjançant la provisió de 10 de gener de 2008, el jutge, de conformitat amb el que disposa l'article 497 de la Llei 1/2000, d'Enjudiciament Civil, ha acordat la publicació del present edicte en el Diari Oficial de la Comunitat Valenciana per a portar a efecte la diligència de notificació de sentència de data 10 de gener de 2008.  
Sueca, 30 de juny de 2008.- La secretària judicial: Amparo Vilar Macenti.